b'\n_START_ARTICLE_\nSkitsoaffektiivinen h\xc3\xa4iri\xc3\xb6\n_START_PARAGRAPH_\nSkitsoaffektiivinen h\xc3\xa4iri\xc3\xb6 on psykiatrian alaan kuuluva diagnoosi. Se kuvaa psyykkist\xc3\xa4 h\xc3\xa4iri\xc3\xb6t\xc3\xa4, jossa saman sairausjakson aikana ilmenee merkitt\xc3\xa4vien mielialah\xc3\xa4iri\xc3\xb6n oireiden lis\xc3\xa4ksi samanaikaisesti tai lyhyen ajanjakson sis\xc3\xa4ll\xc3\xa4 skitsofrenialle ominaisia psykoottisia oireita. Skitsoaffektiivinen h\xc3\xa4iri\xc3\xb6 vaikuttaa sek\xc3\xa4 yksil\xc3\xb6n tietokykyjen ett\xc3\xa4 tunteiden tasolla. Sille ovat tyypillisi\xc3\xa4 kuulo- ja n\xc3\xa4k\xc3\xb6harhat, vainoharhaisuus, ajatusharhat tai puheen ja ajattelun j\xc3\xa4rjest\xc3\xa4ytym\xc3\xa4tt\xc3\xb6myys, jotka aiheuttavat merkitt\xc3\xa4vi\xc3\xa4 h\xc3\xa4iri\xc3\xb6it\xc3\xa4 sosiaalisissa ja ammatillisissa suhteissa._NEWLINE_Diagnoosia varten vaaditaan, ett\xc3\xa4 potilaalla on ollut vakava masennus- tai maniajakso ja sen lis\xc3\xa4ksi v\xc3\xa4hint\xc3\xa4\xc3\xa4n kahden viikon jakso, jolloin ilmenee psykoottisuutta ilman samanaikaisia mielialaoireita. Mik\xc3\xa4li harhaluulot tai aistiharhat liittyv\xc3\xa4t koko ajan vakaviin mielialaoireisiin, kyseess\xc3\xa4 on diagnostisesti psykoottinen vakava masennus- tai maniajakso. Jako masennustyyppisiin tai bipolaarisesti oireileviin perustuu tietoon siit\xc3\xa4, onko potilaalla ollut koskaan maanisia, hypomaanisia tai molempia oiretyyppej\xc3\xa4 yht\xc3\xa4 aikaa. Skitsoaffektiivisen h\xc3\xa4iri\xc3\xb6n oireet alkavat yleens\xc3\xa4 varhaisaikuisuudessa, joten ennen 13. ik\xc3\xa4vuotta tehdyt diagnoosit ovat harvinaisia._NEWLINE_Skitsofrenian tavoin skitsoaffektiivinen h\xc3\xa4iri\xc3\xb6 kuuluu \xe2\x80\x9cskitsofrenian kirjoon\xe2\x80\x9d (vertaa autismin kirjo), johon sis\xc3\xa4ltyy my\xc3\xb6s skitsotyyppinen h\xc3\xa4iri\xc3\xb6. T\xc3\xa4h\xc3\xa4n jatkumoon nimetyt h\xc3\xa4iri\xc3\xb6t koostuvat oireista, jotka sis\xc3\xa4ltyv\xc3\xa4t my\xc3\xb6s kirjon toisiin h\xc3\xa4iri\xc3\xb6ihin. Siksi jotkut alan asiantuntijat, kuten Yhdysvaltain psykiatrien liiton (APA:n) DSM-V -ty\xc3\xb6ryhm\xc3\xa4\xc3\xa4n kuuluvat j\xc3\xa4senet, pit\xc3\xa4v\xc3\xa4t niiden rajoja niin ep\xc3\xa4selvin\xc3\xa4, etteiv\xc3\xa4t erilliset nimikkeet ehk\xc3\xa4 ole perusteltuja.\n_START_SECTION_\nYleiskuva\n_START_PARAGRAPH_\nSkitsoaffektiivinen h\xc3\xa4iri\xc3\xb6 alkaa tyypillisesti nuorella aikuisi\xc3\xa4ll\xc3\xa4 ja se on yleisempi naisilla kuin miehill\xc3\xa4. Naisilla h\xc3\xa4iri\xc3\xb6 alkaa keskim\xc3\xa4\xc3\xa4rin my\xc3\xb6hemmin kuin miehill\xc3\xa4. H\xc3\xa4iri\xc3\xb6n esiintyvyydeksi Yhdysvalloissa on arvioitu 0,5\xe2\x80\x930,8 prosenttia. T\xc3\xa4m\xc3\xa4n tyyppisten sairauksien tutkimiseen liittyy kuitenkin useita haasteita sek\xc3\xa4 sairaiden tunnistamisen ett\xc3\xa4 diagnoosien varmistamisen suhteen. Monet vanhemmat tutkimukset perustuvat sairaala-aineistoihin, eiv\xc3\xa4tk\xc3\xa4 ne anna v\xc3\xa4lt\xc3\xa4m\xc3\xa4tt\xc3\xa4 oikeaa kuvaa n\xc3\xa4iden sairauksien esiintyvyydest\xc3\xa4._NEWLINE_Suomessa julkaistiin vuonna 2007 v\xc3\xa4est\xc3\xb6tutkimuksen tilastomenetelmi\xc3\xa4 ja eri l\xc3\xa4hteist\xc3\xa4 ker\xc3\xa4tty\xc3\xa4 tavallista monipuolisempaa tietoa hy\xc3\xb6dynt\xc3\xa4nyt tutkimus, jossa voitiin maailmanlaajuisesti ensimm\xc3\xa4isen\xc3\xa4 esitt\xc3\xa4\xc3\xa4 yksitt\xc3\xa4isten psykoottisten h\xc3\xa4iri\xc3\xb6iden esiintyvyysluvut. Siin\xc3\xa4 todettiin psykoottisten h\xc3\xa4iri\xc3\xb6iden esiintyvyyden olevan Suomessa aiemmin luultua suuremman: el\xc3\xa4m\xc3\xa4ns\xc3\xa4 aikana niit\xc3\xa4 potee (kato huomioiden) 3,5 prosenttia v\xc3\xa4est\xc3\xb6st\xc3\xa4. N\xc3\xa4ist\xc3\xa4 skitsoaffektiivisi\xc3\xa4 h\xc3\xa4iri\xc3\xb6it\xc3\xa4 todettiin 0,3 prosentilla._NEWLINE_Perim\xc3\xa4, kehityksen varhaisvaiheet, hermoston kehitys, tunne-el\xc3\xa4m\xc3\xa4n kehitys ja sosiaaliset suhteet vaikuttavat skitsoaffektiivisen h\xc3\xa4iri\xc3\xb6n puhkeamiseen. Jotkin huumeet tai l\xc3\xa4\xc3\xa4keaineet voivat aiheuttaa oireita tai vaikeuttaa niit\xc3\xa4. Tutkimus keskittyy nykyisin selvitt\xc3\xa4m\xc3\xa4\xc3\xa4n hermoston kehityksen merkityst\xc3\xa4, mutta yht\xc3\xa4\xc3\xa4n yksitt\xc3\xa4ist\xc3\xa4 syyt\xc3\xa4 oireiden puhkeamiseen ei ole l\xc3\xb6ydetty.\n_START_SECTION_\nAlalajit\n_START_PARAGRAPH_\nSuomessa h\xc3\xa4iri\xc3\xb6n lajit erotellaan vallitsevan mielialan mukaisesti seuraavasti:\n_START_SECTION_\nRistiriitaisuuksia ja tutkimussuuntia\n_START_PARAGRAPH_\nOireiston luotettavan luokittelun vaikeuden vuoksi skitsoaffektiivisen h\xc3\xa4iri\xc3\xb6n olemassaolo erillisen\xc3\xa4 ilmi\xc3\xb6n\xc3\xa4 on riitautettu. Sairauden geneettisi\xc3\xa4 syit\xc3\xa4 koskevan tutkimuksen perusteella my\xc3\xb6s Krapelinin dikotomian nimell\xc3\xa4 tunnettu ehdoton jako mielialah\xc3\xa4iri\xc3\xb6iden ja skitsofrenian v\xc3\xa4lill\xc3\xa4 on asetettu kyseenalaiseksi. T\xc3\xa4m\xc3\xa4n vuoksi kiistell\xc3\xa4\xc3\xa4n siit\xc3\xa4, viittaako k\xc3\xa4site lainkaan rajattavissa olevaan ilmi\xc3\xb6\xc3\xb6n. Ratkaisuksi on tarjottu nimikkeen poistamista kokonaan tautiluokituksesta tai sen muuttamista tuleviin k\xc3\xa4sikirjoihin._NEWLINE_Huhtikuussa 2009 psykiatri William T. Carpenterin (Marylandin yliopiston l\xc3\xa4\xc3\xa4ketieteellinen tiedekunta) johtama DMS-5 psykoottisen h\xc3\xa4iri\xc3\xb6iden ty\xc3\xb6ryhm\xc3\xa4 raportoi ryhm\xc3\xa4n kehitt\xc3\xa4v\xc3\xa4n \xe2\x80\x9duutta kriteerist\xc3\xb6\xc3\xa4 skitsoaffektiiviselle h\xc3\xa4iri\xc3\xb6lle luotettavuuden ja ulkoisen uskottavuuden parantamiseksi\xe2\x80\x9d ja ett\xc3\xa4 he \xe2\x80\x9darvioivat, voiko mielialan suuntaulottuvuuden arviointi olla perusteena skitsoaffektiivisen h\xc3\xa4iri\xc3\xb6n pudottamiseen tautiluokituksesta\xe2\x80\x9d. Puhuessaan toukokuussa 2009 Amerikan Psykiatriliiton vuosikokouksessa Carpenter lausui: "Olimme toivoneet p\xc3\xa4\xc3\xa4sev\xc3\xa4mme eroon skitsoaffektiivisesta [h\xc3\xa4iri\xc3\xb6st\xc3\xa4] diagnoosina, sill\xc3\xa4 emme pid\xc3\xa4 sit\xc3\xa4 kunnollisena emmek\xc3\xa4 luotettavana. Toisaalta pid\xc3\xa4mme sit\xc3\xa4 ehdottomasti v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4 kliinisess\xc3\xa4 ty\xc3\xb6ss\xc3\xa4."\n_START_SECTION_\nSyyt\n_START_PARAGRAPH_\nSkitsoaffektiivisen h\xc3\xa4iri\xc3\xb6n syit\xc3\xa4 ei tunneta. Diagnoosin ep\xc3\xa4ill\xc3\xa4\xc3\xa4n kuitenkin edustavan sekalaista ryhm\xc3\xa4\xc3\xa4 yksil\xc3\xb6it\xc3\xa4, joista joillakin on ep\xc3\xa4tyypillisi\xc3\xa4 skitsofrenian oireita ja joillakin hyvin vakavia mielialah\xc3\xa4iri\xc3\xb6n oireita. On vain v\xc3\xa4h\xc3\xa4n todisteita siit\xc3\xa4, ett\xc3\xa4 skitsoaffektiivinen h\xc3\xa4iri\xc3\xb6 olisi erillinen psykoottisen sairauden muoto. Niinp\xc3\xa4 h\xc3\xa4iri\xc3\xb6 n\xc3\xa4ytt\xc3\xa4\xc3\xa4 esiintyv\xc3\xa4n yhdess\xc3\xa4 skitsofrenian ja mielialah\xc3\xa4iri\xc3\xb6n kanssa. Skitsoaffektiivinen h\xc3\xa4iri\xc3\xb6 n\xc3\xa4ytt\xc3\xa4\xc3\xa4 t\xc3\xa4ten olevan osa jatkumoa, joka ulottuu skitsofreniasta vakavan kaksisuuntaisen mielialah\xc3\xa4iri\xc3\xb6n kautta vakavaan ja uusiutuvaan masennukseen. Siit\xc3\xa4 seuraa, ett\xc3\xa4 taudinsyy on luultavasti joissakin tapauksissa l\xc3\xa4hemp\xc3\xa4n\xc3\xa4 skitsofrenian ja joissakin tapauksissa taas l\xc3\xa4hemp\xc3\xa4n\xc3\xa4 mielialah\xc3\xa4ir\xc3\xb6it\xc3\xa4._NEWLINE_Sairastumisen riskiin voivat vaikuttaa monet geenit. N\xc3\xa4iden lis\xc3\xa4ksi useiden erilaisten biologisten ja ymp\xc3\xa4rist\xc3\xb6seikkojen uskotaan vaikuttavat yhdess\xc3\xa4 perim\xc3\xa4n kanssa tavoilla, jotka voivat lis\xc3\xa4t\xc3\xa4 tai v\xc3\xa4hent\xc3\xa4\xc3\xa4 yksil\xc3\xb6n alttiutta sairastua skitsoaffektiiviseen h\xc3\xa4iri\xc3\xb6\xc3\xb6n. Skitsofrenian kirjoon kuuluvat h\xc3\xa4iri\xc3\xb6t (joista skitsoaffektiivinen h\xc3\xa4iri\xc3\xb6 on yksi) on jossain m\xc3\xa4\xc3\xa4rin liitetty is\xc3\xa4n korkeaan ik\xc3\xa4\xc3\xa4n hedelm\xc3\xb6ityshetkell\xc3\xa4, joka on yleinen mutaatioiden syy._NEWLINE_Skitsoaffektiivisen h\xc3\xa4iri\xc3\xb6n taudinm\xc3\xa4\xc3\xa4rityksen saaneiden potilaiden fysiologia vaikuttaa samanlaiselta, mutta ei samanlaiselta kuin skitsofreniapotilailla ja vakavaa kaksisuuntaista mielialah\xc3\xa4iri\xc3\xb6t\xc3\xa4 sairastavilla.'